Viskupič, Marián, poslanec NR SR (2023-05-09):
Vážený pán predsedajúci, ďakujem pekne za slovo. Vážené kolegyne, kolegovia, skúsim tak, aby som to teda stihol do hlasovania. No, už tu bolo vcelku dosť povedané. Áno, riešime zákon, ktorý sa fakticky vzťahuje na jednu jedinú obec, resp. mestskú časť a aj keď áno, vo všeobecnosti platí, že nie je dobré robiť, robiť zákony pre jednu konkrétnu vec, toto je, prípad Devína je fakt tak mimoriadny a tak dlhodobo, 18 rokov neriešiteľný, že fakt nie je iná cesta, ako toto vyriešiť takýmto zákonom, ktorý síce teda dnes je pre Devín, ale, samozrejme, je písaný všeobecne a poviem tak, že verím, že by sa už akoby nikdy nemala žiadna obec dostať do takejto situácie, aby tento zákon musel byť použitý. Našťastie, nie je to možné už ani tým, lebo tie zákony sa medzičasom zmenili. Ako to teda funguje? Keď si to zobereme všeobecne, slovenský právny systém vlastne v zákone o konkurze a reštrukturalizácii upravuje riešenie úpadku dlžníka spôsobom dohodnutým v reštrukturalizačnom pláne a taktiež upravuje aj riešenie hroziaceho úpadku dlžníka a oddlženie fyzickej osoby. Čiže v bežnej ekonomike toto je riešiteľné. Tento zákon sa však nevzťahuje na obce, ktoré teda boli vlastne z neho explicitne vyňaté, lebo sa v tom zákone aj všeobecne v právnom systéme našom predpokladalo, že ochranu pred veriteľmi a postupné znižovanie záväzkov poskytne obciam zavedenie tzv. ozdravného plánu a nútenej správy podľa zákona o rozpočtových pravidlách územnej samosprávy. Dnes vidíme, že teda tento príklad sa nevyriešil a ani to nijak nesmeruje k riešeniu. Už to tu kolegovia spomínali, že jednoducho výška tých dlhov sa len zvyšuje a vlastne ten problém, 18-ročný problém Devína sa len a len zväčšuje bez akejkoľvek šance vyriešiť to inak. No, momentálne teda zákon o rozpočtových pravidlách neupravuje riešenie situácie, kedy teda nútená správa obce ani po viacročnom úsilí nevedie k želanému výsledku, teda k zníženiu záväzkov obce a uspokojeniu veriteľov, či už z dôvodu nadmerne vysokého zdedeného dlhu, na ktorý sa nabaľujú úroky, alebo teda z dôvodu absencie aktív, ktorými obec ešte disponuje a ktoré by mohla speňažiť, aby uspokojila časť záväzkov voči veriteľom. Za normálnych okolností teda by to bolo prirodzene riešiteľné konkurzom, reštrukturalizáciou alebo teda oddlžením, ako je tomu v prípade fyzických osôb. Obce majú teda zabezpečenú ochranu pred veriteľmi prostredníctvom zavedenia nútenej správy, ktorá im má poskytnúť priestor na ozdravenie svojho hospodárenia v súčinnosti so správcom, napríklad teda predajom majetku. Pokiaľ obec za účelom uspokojenia veriteľov už speňažila viac-menej celý majetok a nútená správa už ďalej nevedie k znižovaniu záväzkov, ale, naopak, k ich rastu z dôvodu nárastu príslušenstva, treba zreálniť hodnotu pohľadávok a pristúpiť k odpisu dlhu ukončením nútenej správy. No a presne toto momentálne prijímaný zákon umožní a umožní tak vlastne Devínu ukončiť jednu dlhú a smutnú kapitolu svojej existencie a dať aj tejto miestnej, alebo mestskej časti šancu na taký nový nádych a na nové, nové fungovanie. Takže myslím si, že predkladatelia sme skutočne z celého spektra politických strán a všetci toto podporujeme, a som presvedčený a dúfam a chcem vás, kolegovia, poprosiť, toto nie je politický zákon, toto je zákon, ktorý môže pomôcť jednej miestnej časti sa teda dostať z problémov, takže vás aj ja chcem poprosiť o podporu. Veľmi pekne ďakujem.